钦定古今图书集成/方舆汇编/职方典/第1077卷 > 《金山记》丘嘉周
## 钦定古今图书集成/方舆汇编/职方典/第1077卷 > 《金山记》丘嘉周

“环杭多山，而金山为最著，以其屏障于坎位，为一邑
之巨镇。然去郭四十里，人迹罕至，几与凡山等。”世宗
朝，先大夫练塘公以直道忤时，解组归来，寄意林泉，
每欲于中探索奇奥，而亦未果。予弗克嗣先德，惟山
水之趣则似加笃焉。一日假寐，梦青衣前导，宛然至
金山之椒。四顾云涛无际，见山腹一池，澄洁可数须
眉。径旁绯桃簇簇，紫艳映射人面。陡拔一壁，高插云
霄，上有双鹤鸣舞，翙翙南去。随至一区，大不盈丈，中
施净几，置佛经数帙，炷香矫矫如青虬。见居士数人，
容止甚都，咸向予盘折作礼，予憬然而寤。明秋下第
归，患疟弥月。时一瞑眩，即神游其地，如此者数数。予
益讶之，然莫测其故。逾月疟止，支羸枯坐。忽有耆友
过予，予以其事语之曰：“嘻！山运其当兴乎？堪舆家多
言金山形如烈焰，宜祀真武以镇火灾，第窘于力耳。
斯事勉成，不独杭城并受其福，且以克承侍御公之
志，吾侪当佐下风。”由是众心翕合，涓吉登山，俛入蘙
荟中，至一绵密环抱处，恍若梦中所见者，相与哄然
庆异。迺薙秽繁，断木石，诹日举事。首建麒麟殿，奉真
武圣像，高敞静深，蔚乎大观。盖三山巃嵷同列，中峰
屹立，而石则觚棱外耸，有若麟角杰出者。前构复檐，
右为元君阁，筑台砌，便人礼拜。左有山形肖狮，其阴
为钟楼。右有山肖象，其阳为鼓楼。下建飞龙庙，为醮
釐之所。盖山本飞天龙形也。去庙三丈许为山门，迤
东越小涧，复南为桥。当天宇澄霁，风铃𪻐琤，而桥横
亘于前，颓然䗖𬟽饮涧，矫然游龙卧波。或林木潇潇，
山含雨意，则层峦出云，周遭一色，忽没于烟岚缥缈
中，故命之曰“连云”也。桥之下，水潏潏趋南去，花竹弥
两崖。或虑艰于步趋，为石梁，跨流泉，傍有悬泉，如疋
练界破山色。涉流泉，蹑履西上，上有石壁，见山猿竦
身，惊起欲堕。辟地一隅，叠石作小亭，名“玉虚。”游人凭
阑伫立，青削一点，或山雨骤至，水势奔腾有声，屋瓦
交振。亭右一泉，名“玉髓”，以手掬饮，凉沁毛骨。复下由仙榜石，穿致恭岩，抵山口，古木郁郁，交错无隙，时闻
珍禽调舌，不一其音，令人有翛然尘表之想。迤东而
南一阜，自狮山阜上建毘卢阁，视下地颇宽衍，则为
紫金庵。庵左隅为夹堂，以待宾客，傍为子房，以栖瞿
昙氏之众，规制咸备焉。前横一楼，檐牙松竹，恣态如
绣，遥望暖翠晴岚，似无还有，一山之胜，尽罗此楼矣。
更下，凡十一折，抵五龙峰。下为百丈泉，众山之水，峻
驶下注，如飞雪。愬泉而上，渡琴桥，迂径缭绕深入。道
经双髯泉，泉韵潺湲，野芳袭袂，白云纷入檐楹隐约
见于树杪者，为桃源洞，前为归鹤楼，下为海光池。构
基虽隘，景类武陵。自桃源而下，约里许，抵“奇古石”之
山脊，有一天门，游人憩此。回首金山，窅然高入云表。
其旁立茶亭，设茗具以饮渴者。乔木蔽天，松涛满耳，
虽赤日漫山，而暑气莫之侵也。噫仙缘浅薄，尘气未
除，又安得羽人静士偕采药于此山，灭景栖神，以养
其天真耶？惟是先大夫矢志于前，余踵事于后，追数
昔时共事之人，亡者今且过半。因序其形概，使后来
问奇者循是而揽胜焉。知此山之兴也有自，且知吾
邑人经营之不易云尔。